Lesufi weer LUR vir onderwysPanyaza Lesufi. (Foto: Oupa Mokoena/African News Agency (ANA) Panyaza Lesufi is twee dae nadat hy as LUR vir finansies en e-regering aangestel is, teruggeskuif na die portefeulje van onderwys wat hy voorheen beklee het. David Makhura, premier van Gauteng, het Vrydagoggend gesê die algehele nie-partydige terugvoer wat hy ontvang het, was dat dit beter vir die provinsie sal wees as Lesufi by onderwys bly “om sy goeie werk voort te sit en om te verseker dat ons provinsie die leier en pionier is van transformasie in die onderwys”. Makhura het reeds gister aangekondig dat hy oorweeg om Lesufi weer LUR vir onderwys te maak. “Ek het verder besluit dat Nomantu Nkomo-Ralehoko die LUR vir finansies en e-regering sal wees. Die besluit om elke LUR in ŉ spesifieke portefeulje aan te stel is nie ligtelik geneem nie.” Die VF Plus het vroeër Lesufi se verwydering uit die onderwysportefeulje as die enigste ligpunt in Makhura se uitvoerende raad verwelkom. “Lesufi se plasing skep egter nuwe onsekerhede omdat hy voorheen gewys het hy is nie in staat om sy departement behoorlik te bestuur nie. Nou is hy weer in ŉ baie belangrike pos aangestel,” het die VF Plus toe gesê.